ມະຫາວິທະຍາໄລ ສະຫວັນນະເຂດ (ມຂ) ແລະ ສະຖາບັນເທັກໂນໂລຢີ ແຫ່ງເອເຊຍ ປຶກສາຫາລືດ້ານວິຊາການ ເພື່ອສ້າງຄວາມເຂັ້ມແຂງໃຫ້ແກ່ພະນັກງານ, ການແລກປ່ຽນພະນັກງານ ແລະ ນັກສຶກສາ ໃນການໄປສຶກສາຕໍ່ທີ່ຕ່າງປະເທດຂອງ 2 ສະຖາບັນ.
ກອງປະຊຸມດັ່ງກ່າວ, ໄດ້ມີຂຶ້ນ ໃນວັນທີ 20 ກຸມພາ ຜ່ານມາທີ່ຫ້ອງປະຊຸມ ຕຶກອະທິການບໍດີ ມະຫາວິທະຍາໄລສະຫວັນນະເຂດ, ໂດຍພາຍໃຕ້ການເປັນປະທານ ຂອງທ່ານ ຮສ.ປອ ບຸນປົງ ແກ້ວໂຣດົມ ອະທິການບໍດີ ມະຫາວິທະຍາໄລ ສະຫວັນນະເຂດ ແລະ ທ່ານ ສຈ.ປອ ວໍລະສັກ ກະໂນກ-ນຸຄູນໄຊ ອະທິການບໍດີ ສະຖາບັນເທັກໂນໂລຢີ ແຫ່ງ ເອເຊຍ ມີບັນດາຄະນະ ແລະ ພະນັກງານວິຊາການທັງ 2 ຝ່າຍເຂົ້າຮ່ວມ.
ທ່ານ ຮສ.ປອ ບຸນປົງ ແກ້ວໂຣດົມ ໄດ້ກ່າວໃຫ້ຮູ້ວ່າ: ການພົບປະຄັ້ງນີ້, ເປັນການປະຕິບັດຕາມຂອບເຂດສິດໃນການພົວພັນເຊັນສັນຍາຮ່ວມມືດ້ານວິຊາການກັບສະຖາບັນການສຶກສາຫຼື ສະຖາບັນຄົ້ນຄວ້າວິທະຍາສາດຕ່າງໆ ທັງພາຍໃນ ແລະ ຕ່າງປະເທດ. ສະນັ້ນ, ການຮ່ວມມືລະຫວ່າງ ມະຫາວິທະຍາໄລສະຫວັນນະເຂດ (ມຂ) ແລະ ສະຖາບັນເທັກໂນໂລຢີ ແຫ່ງເອເຊຍຄັ້ງນີ້ ແມ່ນຢູ່ພາຍໃຕ້ຂອບຂອງກົດໝາຍທຸກປະການ, ເຊິ່ງ 2 ສະຖາບັນໄດ້ເລີ່ມການຮ່ວມມືແຕ່ປີ 2010 ໃນການພັດທະນາ ແລະ ຈັດຕັ້ງປະຕິບັດຫຼັກສູດ Poverty Reduction and Agriculture Management (PRAM) ສາມາດສ້າງນັກສຶກສາທີ່ຈົບໄປແລ້ວ 34 ຄົນ. ດັ່ງນັ້ນ, ການຈັດກອງປະຊຸມຄັ້ງນີ້ ກໍ່ເພື່ອປຶກສາຫາລືຂອບເຂດຂອງການຮ່ວມມື, ກຳນົດກິດຈະກຳ, ວິທີການຈັດຕັ້ງປະຕິບັດ ແລະ ເຊັນບົດບັນທຶກຜົນຂອງການປຶກສາຫາລືລະຫວ່າງ 2 ຝ່າຍ ໂດຍແນ່ໃສ່ສ້າງຄວາມເຂັ້ມແຂງໃຫ້ແກ່ພະນັກງານ, ການແລກປ່ຽນພະນັກງານ ແລະ ນັກສຶກສາ (ໃຫ້ທຶນໃນການໄປສຶກສາຕໍ່), ຈັດໂຄງການເຝິກອົບຮົມສະເພາະ, ວິທີສິດສອນພາສາອັງກິດ ຫຼື ວິທີສ້າງຫຼັກສູດວິສະວະກຳ ແລະ ຊອກຫາແຫຼ່ງທຶນຮ່ວມກັນໃນການສ້າງບົດວິໃຈ.
ນອກຈາກນີ້, ກອງປະຊຸມຍັງໄດ້ກຳນົດຂອບເຂດເວລາໃນການດຳເນີນຕາມຂັ້ນຕອນ ເພື່ອເຊັນບົດບັນທຶກຄວາມເຂົ້າໃຈໃນຕໍ່ໜ້າ ກ້າວໄປສູ້ການເຊັນບົດບັນທຶກ MOU ໃນອະນາຄົດ.
ໂດຍ: ພູວອນ ດຳລົງບຸນ